Lyfjamál 111 . Skömmtun lyfja í skammtaöskjur Ný reglugerð hefur verið gefin út um skömmtun lyfja í skammtaöskjur . Slík skömmtun , fyrir þá sem nota lyf reglulega , er tvímælalaust til bóta og eykur öryggi og meðferðarheldni . Læknar , lyfjafræðingar og hjúkrunarfræðingar eru hvattir til að kynna sér reglugerðina og jafnframt er bent á að nokkrum öðrum reglugerðum hefur verið breytt til samræmis við umrædda reglugerð og eru eftirfarandi breytingar varðandi ávísun lyfja helstar . Breytingarnar eru skáletraðar . 27. grein reglugerðar nr. 111 / 2001 um gerð lyfseðla og ávísun lyfja hefur verið breytt og fjallar nú um skammtaöskjur og skömmtunarlyfseðla . 28. grein reglugerðar nr. 111 / 2001 um gerð lyfseðla og ávísun lyfja hefur verið einnig verið breytt , og eru breytingar skáletraðar . Lyfseðill / fjölnota lyfseðill Útgefandi lyfseðils skal merkja í þar til gerðan reit á lyfseðilseyðublaði eigi einungis að afgreiða lyfseðil einu sinni . Heimilt er að gefa út fjölnota lyfseðil í tilvikum þar sem sjúklingur er í langtímameðferð . Einungis má ávísa einu lyfi með hverjum fjölnota lyfseðli og gildir hann mest fyrir fjórar afgreiðslur , sbr. þó skömmtunarlyfseðil skv. 27. gr. 3 ) . Eigi lyfseðill að vera fjölnota skal útgefandi auðkenna í þar til ætlaða reiti hve oft og á hve margra daga fresti að lágmarki megi afgreiða lyfseðilinn og skal þess gætt að samræmi sé á milli áætlaðrar notkunar lyfs og þess tíma er líða skal milli afgreiðslna . Óheimilt er að ávísa eftirritunarskyldum lyfjum með fjölnota lyfseðli , þó er heimilt að víkja frá þessu , ef tilgreint er á lyfseðli að skammta eigi lyfið og er þá engin fjöldatakmörkun á afgreiðslum skv. lyfseðlinum . Gildistími hans miðast við útgáfudag og gildir lengst í 12 mánuði , ef læknir takmarkar ekki gildistíma hans , sbr. 33. gr . Samhliða þeim breytingum , sem gerðar voru á 27. og 28. gr. reglugerðar nr. 111 / 2001 um gerð lyfseðla og ávísun lyfja var einnig gerð breyting á 10. gr. reglugerðar nr. 233 / 2001 um ávana og fíkniefni og önnur eftirlitsskyld efni og fer hún hér á eftir . Lyf , sem ávísa má í takmörkuðu magni Lyfjum í ATC-flokkum N 05 B A og N 05 C , sem eru merkt P IV í fylgiskjali I má einungis ávísa í magni , sem svarar til 30 daga notkunar og skal að öllu jöfnu miðað við skilgreindan dagskammt ( Defined Daily Dose ( DDD ) ) . Upplýsingar um það magn , sem leyfilegt er að ávísa skulu birtar í Sérlyfjaskrá , en Lyfjastofnun skal á aðgengilegan hátt birta upplýsingar um leyfilegt hámarksmagn á lyfseðli við veitingu markaðsleyfis . Víkja má frá ákvæðum 1. og 2. mgr. , ef læknir óskar eftir því á lyfseðli að þessi lyf verði skömmtuð í sérstakar skammtaöskjur , ásamt öðrum lyfseðilsskyldum lyfjum , sbr. ákvæði reglugerðar um gerð lyfseðla og ávísun lyfja nr. 111 / 2001 .